विमल मोहन बगानमा अनुबन्धित
राष्ट्रिय टोलीमा डेब्यू गरेको करिब साढे ५ वर्षपछि फरवार्ड विमल घर्तीमगरले करिअरकै पहिलो व्यावसायिक सम्झौता गरेका छन् । भारतको शीर्ष डिभिजन आई–लिग टोली मोहन बगानले विमलसँग सोमबार अनुबन्धन गरेको छ । बंगलादेशविरुद्धको मैत्रीपूर्ण खेलमा १४ वर्ष छँदै पहिलो रोजाइबाट डेब्यू गरेका विमललाई नेपाली फुटबलसँग नजिकको सम्बन्ध गाँसेको कोलकाता सहरकै पुरानो क्लब मोहन बगानले व्यावसायिक फुटबलमा भित्र्याएको हो ।
काठमाडौँ — राष्ट्रिय टोलीमा डेब्यू गरेको करिब साढे ५ वर्षपछि फरवार्ड विमल घर्तीमगरले करिअरकै पहिलो व्यावसायिक सम्झौता गरेका छन् । भारतको शीर्ष डिभिजन आई–लिग टोली मोहन बगानले विमलसँग सोमबार अनुबन्धन गरेको छ । बंगलादेशविरुद्धको मैत्रीपूर्ण खेलमा १४ वर्ष छँदै पहिलो रोजाइबाट डेब्यू गरेका विमललाई नेपाली फुटबलसँग नजिकको सम्बन्ध गाँसेको कोलकाता सहरकै पुरानो क्लब मोहन बगानले व्यावसायिक फुटबलमा भित्र्याएको हो ।युरोपका विभिन्न टोलीमा प्रशिक्षण र नेपालका शीर्ष टोलीबाट मोफसल फुटबलको अनुभव बटुलेका २० वर्षिय विमलले अब आई लिगमा खेल्ने छन् । भारतको प्रतिष्ठित क्लबमध्ये एक मोहन बगानले विमललाई यस सिजनको अन्त्यसम्म अनुबन्धन गरेको हो । केही दिनअघि नेपाली राष्ट्रिय टोलीका गोलरक्षक किरण चेम्जोङ पनि आई लिगकै मिनरेभा पन्जाब एफसीमा अनुबन्धित भएका थिए । किरण पनि सिजनको अन्त्यसम्म त्यहाँ रहने छन् ।अनुबन्धित भएलगत्तै विमलले भारतीय फुटबलमा मोहन बगानबाट प्रतिनिधित्व गर्न पाउँदा हर्षित भएको बताए । ‘भारतीय लिगमा खेल्न पाउँदा निकै खुसी छु । भारतीय फुटबलको स्तरवृद्धिसँगै दक्षिण एसियाली फुटबलको स्तर पनि अगाडि बढ्दै छ । यहाँ आएर आफ्नो प्रतिभा देखाउन सक्छु भन्ने विश्वास छ । अब टोलीलाई मैदानमा जित दिलाउने मेरो लक्ष्य हुनेछ,’ विमलले कान्तिपुरसँग भने ।भुटानका फरवार्ड चेन्चो ग्याल्सेनले अर्को आई लिग क्लब मिनरेभाबाट उत्कृष्ट प्रदर्शन गरिरहँदा आफूले पनि सोहीअनुरुप प्रदर्शन गर्न केही दबाब रहेको उनले स्विकारे । ‘दबाबले खेलाडीको उत्कृष्ट प्रदर्शन निकाल्न मदत गर्छ । मैले अब अपेक्षाकृत नतिजा ल्याउन टोलीको मागअनुसार भूमिका निर्वाह गर्नेछु,’ फरवार्डसँगै विंग्समा पनि उत्तिकै प्रभावकारी विमलले भने ।यसअघि राष्ट्रिय टोलीका पूर्व कप्तान हरि खड्काले मोहन बगानबाट खेलेका थिए । सन् २००२ को दौरान भारतीय फुटबल खेलेका खड्का राष्ट्रिय टोलीबाट सर्वाधिक गोल गर्ने खेलाडी हुन् । उनी र नीराजन रायमाझीले नेपालका लागि समान १३ गोल गरेका छन् । विमलको मोहन बगानसँगको आबद्धता नेपाली फुटबलका लागि सुखद खबर रहेको पूर्व कप्तान खड्काको बुझाइ छ ।‘विमल मोहन बगानमा आबद्ध हुनु निकै राम्रो खबर हो । भारतको प्रतिष्ठित क्लबमा पुग्दा विमलको व्यक्तिगत विकास त हुन्छ नै । यसले राष्ट्रिय टोलीमा पनि राम्रो सहयोग पुग्छ । भारतीय फुटबलमा नेपाली फरवार्डको इतिहास लामो छ र विमलले त्यसलाई निरन्तर दिँदै छन्,’ खड्काले थपे, ‘मैले उनलाई राष्ट्रिय टोलीको उच्च गोलकर्ता बनोस् भन्ने कामना गर्दै आएको छु । आशा छ यो सुनौलो अवसरको सदुपयोग गरेर उनले आफूलाई एसियाली फुटबलमै स्थापित गर्नेछन् ।’ खड्काले विमलसँगै किरण र रोहित चन्दले विदेशमा खेल्दा नेपाली फुटबलका अन्य प्रतिभाले पनि अवसर पाउने सम्भावना बढेको बताए ।नेपाली राष्ट्रिय फुटबल टोलीका प्रशिक्षक ग्योतोकु कोजीले विमल भारतीय लिगमा खेल्नु उनका लागि राम्रो हुने बताए । ‘विमलले यहाँभन्दा कठिन स्थितिमा खेल्न आवश्यक थियो । उनले आफ्नो विकासका लागि राम्रो कदम चालेका छन् । राष्ट्रिय टोलीमा आउँदा थोरै समयमात्र प्रशिक्षण गर्ने हुनाले उनले आफूलाई उच्च फर्ममा राख्नु जरुरी छ । आशा छ उनले राम्रो प्रदर्शन गर्नेछन्,’ कोजीले भने । विमल सोमबार दिउँसो कोलकाता पुगेर कागजी प्रक्रिया पूरा गरेलगत्तै साँझ टोलीको प्रशिक्षणमा सामेल भए । लिगको ११ खेल सकिँदा मोहन बगानले ११ अंक जोडेको छ । चौथो स्थानको टोलीले लिगमा शनिबार सिलोङ लाजोङसँग खेल्दै छ ।विमलको यात्राएन्फाको बुटवल एकेडेमीमा २०६७ सालमा प्रवेश गरेका विमलले त्यहाँ रहेर दुई वर्ष प्रशिक्षण गरे । त्यसक्रममा उनको टोली एलिट बोर्डिङबाट खेल्दै भारतको प्रतिष्ठित सुब्रतो कप पनि जितेको थियो । सन् २०१२ को एएफसी यू–१४ फेस्टिभलमा राम्रो प्रदर्शन गरेपछि उनलाई राजधानीको एकडेमीमा स्थान दिइयो । उनले छोटो अवधिमै सबैको ध्यान यसरी ताने कि राष्ट्रिय टोलीका प्रशिक्षक कृष्ण थापाले १४ वर्षकै उमेरमा उनलाई राष्ट्रिय टोलीबाट पहिलो रोजाइमा उतारे । खेलपछि थापाले विमलको प्रशंसा गर्दै कलिलो उमेरमा राष्ट्रिय टोलीका लागि डेब्यू गर्दाको प्रदर्शन तारिफयोग्य रहेको बताएका थिए । युवा अवस्थामै चर्चाको शिखर चुमेका विमलले यसबीच युरोपका नाम चलेका क्लबको युवा एकेडेमीमा पुगेर प्रशिक्षण गर्ने मौका पाए । सन् २०१३ को साफ च्याम्पियनसिपमा पाकिस्तानविरुद्ध दोस्रो हाफको इन्ज्युरी समयमा बराबरी गोल गर्दै उनले थप प्रशंसा बटुले । आफ्नो उच्च फर्ममा रहँदा विमलले सन् २०१४ को अप्रिलमा आन्द्रेलेक्ट यू–१७ को प्रतिनिधित्व गरे । बेल्जियन टोलीबाट उनले युरोपकै प्रतिष्ठित युवा प्रतियोगिता एगन फ्युचर कपमा पनि राम्रो प्रदर्शन गरेका थिए । त्यसअघि उनले बंगालदेशका हेमन्तो विश्वाससँग नेदरल्यान्ड्सको एफसी टेन्टेमा रही दुई साता प्रशिक्षण पनि गरे ।आन्द्रेलेक्टले सन् २०१४ को जुलाईमा एकवर्षे अनुबन्धन गर्ने भने पनि वर्कपरमिटका कारण उक्त प्रयास सफल भएन । त्यसअघि टेन्टेले पनि उनलाई राख्ने इच्छा जनाएको थियो, तर युरोपको नियमानुसार विमल प्रशिक्षण क्याम्पमै सीमित हुनुपरेको थियो । आन्द्रेलेक्टबाट फर्केका विमल त्यसपछि एएफसी यू–१६ को छनोटमा होमिए । उनकै उत्कृष्ट प्रदर्शनमा नेपालले दोस्रो चरणको दुलर्भ यात्रा तय गरेको थियो । आन्द्रेलेक्टको सम्भावना टाढिएसँगै विमलले आफूलाई म्याच फिट राख्नकै लागि घरेलु फुटबलका छिटपुट प्रतियोगितामा व्यस्त राखे ।सन् २०१५ को सुरुआतमै उनलाई बेल्जियमकै अर्को क्लब जेन्कले दुईमहिने ट्रायलमा बोलायो । तर राष्ट्रिय टोलीले भारतसँग फिफा विश्वकप छनोटअन्तर्गत प्लेअफ खेल्नुपर्ने भएपछि उनको यात्रा लम्बिन सकेन । जुन महिनामा अर्को बेल्जियन टोली क्लब बु्रगा केभी पुगे पनि उनको यात्रा फेरि राष्ट्रिय टोलीको ड्युटीका कारण रोकियो । उनी सन् २०१५ को यू–१९ साफ च्याम्पियनसिपका लागि नेपाल फर्किए । नेपाली टोलीको कप्तानी गर्दै उनले उमेर समूहको पहिलो उपाधि दिलाए । तर, एएफसी यू–१९ मा टोलीले राम्रो नतिजा आत्मसात गर्न सकेन । यद्यपि उनले कुवेतविरुद्ध गोल गरे । उनले राष्ट्रिय लिगमा सुदूरपश्चिमको जर्सी पनि लगाए ।भारतको केरलामा २०१५ को अन्त्यतिर भएको साफ च्याम्पियनसिपमा भारतविरुद्ध सुरुआती गोल गर्दै राष्ट्रिय टोलीमा परेको दुईवर्षे गोल खडेरी तोडे । तर नेपाल उक्त प्रतियोगितामा समूह चरणबाटै बाहिरियो । प्रतियोगिताका सिनियर खेलाडीलाई विश्राम दिएर बंगलादेश पुगेको नेपाली टोलीले एक महिनाको अन्तरमै बंगबन्धु गोल्डकप जित्यो । लगत्तै दक्षिण एसियाली खेलकुद (साग) मा नेपालका लागि स्वर्ण पदक जित्न उनले महत्त्वपूर्ण भूमिका खेले ।त्यसपछि स्पेनको मार्बेला युनाइटेडमा प्रशिक्षणका लागि पुगेका विमलले त्यहाँबाट बेल्जियमको केएससी लोकेरेनमा अनुबन्धन गर्ने प्रक्रिया सुरु भयो । दुर्भाग्य, बहिनीको निधनका कारण उनी नेपाल फर्कनुपरेपछि उक्त प्रक्रिया बीचमै रोकिएको थियो । विमलको करिअर पनि । उनले नेपालकै थ्रीस्टार क्लबबाट बोर्डोलोई कप जिताएर सुखद पुनरागमन गरे । लगत्तै नेपालले एएफसी सोलिडारिटी कप जित्दा पनि विमलको भूमिका उल्लेखनीय रहेको थियो ।एसियन कपको छनोटमा नेपालले पनि प्रतिस्पर्धा गर्न पाएपछि विमल राष्ट्रिय टोलीको खेलमै व्यस्त रहे । यसबीचमा चोटका कारण केही समय विश्राम गरेका विमलको क्लब करिअरले भने गति लिन सकेन । तर मोफसलमा विभिन्न क्लबबाट प्रतियोगिता खेल्दै आएका उनलाई गत साता इटहरी गोल्डकप सकिएलगत्तै मोहन बगानले सम्पर्क गर्‍यो । सम्झौता हुने पक्का भएसँगै सोमबार विमल त्यसतर्फ गएका थिए ।